ซีพี จับมือ AG Processing Inc ร่วมกันตรวจสอบย้อนกลับวัตถุดิบ
กลุ่มธุรกิจการค้าวัตถุดิบอาหารสัตว์ เครือเจริญโภคภัณฑ์ โดยความร่วมมือกับ เอจี โพรเซสซิ่ง อิงค์ (AG Processing Inc) ซึ่งเป็นผู้ผลิตกากถั่วเหลืองรายใหญ่ของสหรัฐฯ จัดทำ “โครงการความร่วมมือในการพัฒนาระบบการจัดหากากถั่วเหลืองอย่างยั่งยืน” เพื่อตอกย้ำนโยบายจัดหาอย่างยั่งยืนและตรววจสอบย้อนกลับตลอดห่วงโซ่การผลิตของทั้งคู่ค้าและบริษัท เพื่อสร้างความรับผิดชอบต่อสังคมและสิ่งแวดล้อม
25 ก.พ. 2559


นายสมชาย กังสมุทร กรรมการผู้จัดการใหญ่และประธานคณะผู้บริหาร กลุ่มธุรกิจการค้าวัตถุดิบอาหารสัตว์ เครือเจริญโภคัณฑ์ กล่าวว่า โครงการความร่วมมือในการพัฒนาระบบการจัดหากากถั่วเหลืองอย่างยั่งยืน (Development of a Sustainable Supply of Soybean Meal System” ภายใต้แนวความคิด “ร่วมคิด ร่วมสร้าง สู่การเติบโตอย่างยั่งยืน” (Partnership for Mutual Growth)” เกิดขึ้นเพื่อแสดงเจตนารมณ์ของบริษัทในการเดินหน้าตามนโยบายความยั่งยืนในห่วงโซ่การผลิตในระยะยาวอย่างแท้จริง หลังจากที่บริษัทได้มีการส่งมอบนโยบายและแนวปฏิบัติให้กับคู่ค้าในประเทศ สำหรับคู่ค้าธุรกิจหลักในกลุ่มวัตถุดิบอาหารสัตว์ ประกอบด้วย ปลาป่นและข้าวโพดเลี้ยงสัตว์
โครงการความร่วมมือดังกล่าวมีระยะเวลา 3 ปี โดยมีเป้าหมายและแนวทางความร่วมมือหลัก 7 ประการ คือ 1.ความร่วมพัฒนาระบบตรวจสอบย้อยกลับตลอดห่วงโซ่อุปทาน (Supply Chain Traceability System) ตั้งแต่โรงงานสกัดน้ำมัน จนถึงแหล่งเพาะปลูกถั่วเหลือง, 2.ร่วมจัดทำมาตรการและแนวทางการกำกับดูแลด้านแรงงานและสิทธิมนุษยชน ให้สอดคล้องกับกฎหมายภายในประเทศที่มีการดำเนินธุรกิจ 3.ร่วมพัฒนากระบวนการบริหารจัดการเพื่อทำให้แน่ใจว่าแหล่งเพราะปลูกต้องไม่มีการบุกรุกทำลายป่า 4.มีแผนการส่งเสริมเกษตรกรอย่างต่อเนื่องในการเพิ่มผลผลิต ลดต้นทุนและการดำเนินการเพาะปลูกอย่างรับผิดชอบต่อสิ่งแวดล้อม และปฏิบัติตามมาตรฐานสากล 5.แลกเปลี่ยนรายละเอียดการพัฒนาความยั่งยืนตลอดห่วงโซ่อุปทาน
รวมถึงพัฒนาเครื่องมือที่จะนำไปสู่ความเป็นเลิศด้านความรับผิดชอบต่อสิ่งแวดล้อมร่วมกัน 6.ร่วมประเมินความท้าทายและหาแนวทางแก้ไขสู่การพัฒนาอย่างยั่งยืนและเติบโตอย่างต่อเนื่อง และ 7.ร่วมกันสนับสนุนการดำเนินธุรกิจที่คำนึงถึงความยั่งยืนด้านสิ่งแวดล้อมตลอดห่วงโซ่อุปทาน
 